Krajčí, Marek, poslanec NR SR (2024-06-12):
Ďakujem pekne za slovo, pán predsedajúci. Vážené kolegyne, kolegovia, tak my, keď sme v roku 2020 nastúpili na rezort, tak mali sme, samozrejme, veľké plány. Napriek tomu, že tu bola pandémia, jeden z tých plánov bol, aby naši pacienti sa dostali tak ako v okolitých krajinách k účinnej inovatívnej liečbe, zaostávali sme výrazným spôsobom za Českom, Maďarskom, Poľskom. A, samozrejme, dostať tieto lieky do kategorizácie, ale tak, aby tá kategorizácia bola čo najlepšia, aby to boli ceny, ktoré za tieto lieky budeme platiť naozaj tie, ktoré si na jednej strane môžeme dovoliť a na druhej strane budú, budú relevantné vzhľadom na to, čo ten liek so svojou účinnosťou pre pacienta poskytuje. K tomu bolo dôležité založiť agentúru HTA, preto jednu z prvých vecí, ktoré sme začali robiť, bolo, že sme sa podujali na založenie takejto agentúry. NIHO bola vytvorená ako nezávislá agentúra na hodnotenie zdravotníckych technológií a, samozrejme, najmä týchto drahých liekov. Slovensko dlhodobo nemalo takúto agentúru, hoci to už bol štandard v zahraničí a po jeho vzniku volali odborníci dlhodobo. A vďaka tejto agentúre sme sa aj stali súčasťou tej európskej siete EUnetHTA, teda začali sme si vymieňať informácie s ďalšími takýmito agentúrami v Európe, ktoré nám pomáhajú tlačiť na farmafirmy tak, aby tie ceny, za ktoré ony budú ponúkať tie lieky u nás na Slovensku cez MEA zmluvy, čo bol potom druhý krok tej reformy, ktorú sme mali, ktorú sa nám tiež podarilo presadiť, že cez MEA zmluvy sme dokázali naozaj tie lieky získať pre našich pacientov z nášho verejného zdravotného poistenia oveľa, oveľa skôr. Pre to, aby sme takéto niečo mohli dokázať, sme, áno, potrebovali jednoznačne expertízu zo zahraničia a v tejto expertíze nám výrazne pomohol náš občan, ktorý už dlhé roky, no, dlhé roky, viaceré roky pracoval v rakúskej agentúre, súčasný riaditeľ, ktorý, áno, prešiel normálnym výberovým konaním na túto agentúru, Michal Staňák, ktorý v prvých rokoch túto agentúru vybudoval a následne potom, ako sme schválili tu v parlamente zákon, bol potom aj, riadnym výberovým konaním sa stal riaditeľom tohto inštitútu. Ten zákon, ktorý sa pripravoval nejaký čas, najmä počas toho prvého roku, ja keď som ešte bol minister, vtedy som ho už dával na gremiálnu poradu, už bol podpísaný, aby potom prešiel aj parlamentom, čo sa podarilo aj relatívne rýchlo prejsť. Bol písaný tak, ako sme sľúbili občanom tejto krajiny, že chceme, aby takéto veci zastávali odborníci a aby systém, ktorý takíto ľudia, alebo teda požiadavky, ktoré takíto ľudia musia splniť, sú požiadavky najmä odborné a budú garantovať ich nezávislosť. Teda že keď urobia nejaké zložité, vážne rozhodnutie aj voči nejakej farmafirme a tak ďalej, aby nemohli byť odvolaný obyčajným rozhodnutím ministra. A to presne vy teraz idete urobiť, že tento človek bude absolútnym spôsobom závislý od svojvôle ministra, ktorý ho môže kedykoľvek odvolať, a, samozrejme, tým pádom pochovávate nezávislosť tejto agentúry absolútnym spôsobom bez akýchkoľvek obáv a debát. Je to, je to niečo strašné! Všetky tie štandardy, o ktorých sme snívali, ktoré sme sa snažili nastaviť, takýmto jednoduchým pozmeňovákom, pozmeňovákom, ktorý ste nemali odvahu predložiť ani len na výbore, ale, a pravdepodobne ste dúfali, že dnes ráno bez toho, aby si to niekto všimol, sa to tu prečíta a o jedenástej to už malo platiť. Takže pozmeňovák prečítaný ráno v pléne a o jedenástej sa mal odhlasovať, čistá robota. Malo to byť hotové, pán Staňák má ísť dole a ovládame, ovládneme politicky ďalšiu nezávislú agentúru, ktorá nám ušetrila, ako bolo povedané, obrovské zdroje. NIHO má aktuálne 27 zamestnancov, jeho fungovanie, ako bolo hovorené, nás stojí menej ako dva milióny ročne. Podľa výročnej správy činnosti NIHO v prvý rok fungovania v roku 2022 viedla k uvoľneniu 55 miliónov eur v zdravotníctve a za minulý rok 2023 k úspore viac ako 110 miliónov eur, čo je vyše 60-násobná návratnosť pre štát. Pacienti sa ku novým liekom dostanú, len štát za nich platí menej, a tak si ich môžeme dovoliť viac. NIHO prinieslo transparentnosť do systému, hodnotenia si na ich stránke môže prečítať každý. Sú to rozsiahle dokumenty, ktoré často majú okolo sto strán a podrobne hodnotenia nových liekov kvalifikujú v medzinárodnom štandarde. NIHO doteraz publikoval cez 80 takýchto hodnotení všetkých náklado... nákladných liekov, ktoré vstupujú do kategorizácie. Čo treba povedať, napriek tomu, že sa zdá, že NIHO rozhoduje o tom, či daný liek bude, alebo nebude kategorizovaný, tak si treba uvedomiť, že táto právomoc je stále na Ministerstve zdravotníctva Slovenskej republiky, a teda NIHO v tomto prípade má len veľmi silný odborný rámec, ktoré, samozrejme, ministerstvo musí vedieť zdôvodniť, pokiaľ sa rozhodne proti rozhodnutiam NIHO nejakým spôsobom zakročiť alebo ho neakceptovať. Takže z tohto pohľadu je ďalší z dôvodov, prečo si myslím, že súčasné vedenie NIHO, nemuseli ste sa ho tak veľmi báť, stačilo mať lepších odborníkov, ktorí budú vedieť voči ich rozhodnutiam, ktoré vydajú a ktoré sú transparentne zverejnené, dať iné návrhy a tak či tak sa mohli veci diať podľa toho, ako možno si niekto si myslí, že sa nedejú správne. Samozrejme, tá diskusia je vždy, vždy vítaná. Ja som sa rozprával s niektorými farmaceutickými firmami a musím povedať, že NIHO im ležalo v žalúdku. Ja som povedal, však pozrite sa, diskusii sa tu nikto ako nebráni, keď máte nejaké pocity, že v niektorých prípadoch to niekto preháňa alebo jeho názory sú niečo neopodstatnené, tak môžme sa o tom baviť, však sa poďme o tom odborne rozprávať, aby mali sme tu na Slovensku všetky lieky, ktoré náš pacient má mať a aby NIHO nebolo nejakou prekážkou. Samozrejme, môj názor, ako aj názor mojich kolegov je ten, že NIHO v tomto smere urobil obrovskú robotu a bez jeho odbornej analýzy by sme ťažko mohli hovoriť o tých úsporách a, samozrejme, aj púšťať lieky do systému cez systém uzavretých neverejných zmlúv v MEA, ktoré sú nevyhnutné, aby farmaceutické firmy dali obrovské zľavy, bez NIHO by fungovať nemohlo dobre. Takisto títo páni v NIHO so svojím šéfom, ale aj tí naozaj, ďalší kolektív, ktorý tam pracuje, reprezentujú Slovensko aj na medzinárodných štruktúrach, nadväzujú cezhraničné spolupráce, ako som už spomenul, najmä v rámci Európy, a tým pádom súčasťou poradného výboru NIHO sú priamo súčasní aj top zahraniční experti v danej oblasti s dlhoročnými skúsenosťami. Tiež si treba uvedomiť, že skôr, ako tu bolo NIHO, do nášho systému kategorizácie častokrát vstupovali lieky, ktoré nemali tú účinnosť, veľmi predražené a v podstate aj zbytočné. A to, že sme potrebovali urobiť systém vstupovaní, kategorizovaní nových inovatívnych liekov, tak to bolo nevyhnutné a toto NIHO zabezpečovalo. Takže ja len chcem sa pridať aj k ostatným členom opozície, že takýmto spôsobom likvidovať ďalší nezávislý úrad, to je, to je naozaj obrovská škoda. A ja rozumiem, že ste to chceli spraviť potichu, neviem, do akej miery sa nám podarí ešte na toto upozorniť, ale, ale takto sa to naozaj nerobí. A ja si dokonca aj myslím vnútorne, že viacerí z vás, ktorí tu sedíte, sa na to nepozeráte s veľkým porozumením a možno, snáď, ako tu hovorili aj moji kolegovia, že by, že by ste len predsa povedali, že nie, neurobme to takto a skúsme to spraviť tak, ako sa to urobiť má. Aspoň ten proces keby ste teda zmenili a neurobili takýto naozaj prílepok, ktorý je absolútne na hrane akýchkoľvek legislatívnych možností, ktoré, ktoré máte, keď už teda chcete niekoho odvolať alebo meniť spôsob nastavenia nejakých inštitúcií. Takže prepáčte, ale aj ja som veľmi sklamaný z toho, akým spôsobom to robíte a čo sa opäť ide diať. A chcem aj z tohto miesta poďakovať všetkým tým, ktorí NIHO zakladali, a jeho riaditeľovi, že boli ochotní odísť naozaj aj zo zahraničia, aby pomohli Slovensku a naštartovali nás aj v ceste získavania nových inovatívnych liekov na tú správnu európsku cestu a vďaka nim môžme sa tešiť aj z tej liekovej reformy, ktorú sme tu za posledné roky mali zavedenú. Ďakujem pekne.